Julen Lopetegui sparket som landslagssjef med umiddelbar virkning – dagen før VM starter
Det bekreftet det spanske fotballforbundet på en pressekonferanse onsdag. Tirsdag ble det klart at Julen Lopetegui skulle ta over Real Madrid etter VM, noe som fikk presidenten i det spanske fotballforbundet til å se rødt. Det har endt med at den Lopetegui har fått sparken. – Vi har sett oss nødt til å sparke Julen Lopetegui. Vi må huske alt det gode han har gjort for oss, han har fått oss hit og gjort mye for oss. Vi ønsker han oss lykke til, sier presidenten Luis Rubiales. – Landslaget er laget til alle spanjoler, og vi så oss nødt til å ta denne avgjørelsen, la han til. «Lopeteguis fremtid henger i en tynn tråd», skrev storavisen Marca tidligere onsdag morgen. Rubiales skal, ifølge avisen, ha vært rasende og følt seg sviktet av Lopetegui, som så sent som i slutten av mai signerte en ny toårsavtale med det spanske landslaget – før Real Madrid ringte. To kandidater har blitt nevnt som sannsynlige kandidater til å overta i all hast: Real Madrid-legenden Fernando Hierro, som er på plass i Russland i rollen som sportsdirektør i det spanske fotballforbundet, og U21-landslagstrener Albert Celades. Foreløpig er det ikke annonsert hvem som tar over.
Julen Lopetegui er ferdig som Spania-sjef, bare to dager før Spania møter Portugal i sin første VM-kamp.